62 sterf ná vliegtuig neerstortArgieffoto: commons.wikimedia.org Altesaam 62 mense aan boord ŉ vliegtuig van ŉ laekoste-lugredery is dood nadat ŉ Boeing 737-800 Saterdagoggend in die suide van Rusland neergestort het. Die vliegtuig van FlyDubai, wat van Dubai onderweg was na Rusland, het by die Rostov-on-Don-lughawe neergestort terwyl dit in swak weerstoestande probeer land het. Die oorsaak van die ongeluk is nog nie bekend nie en word ondersoek. Die meeste van die passasiers aan boord was van Rusland. Die 62 mense sluit die bemanningslede in. ŉ Bron op die toneel het omstreeks 09:30 (Suid-Afrikaanse tyd) aan die nuusagentskap RIA Novosti gesê dat een van die vliegtuig se twee vlugopnemers op die ongelukstoneel gevind is. Die soektog na die tweede vlugopnemer (algemeen bekend as swartboks) duur voort. Bron: ANA – Sputnik